พระราชบัญญัติ ให้อำนาจปฏิบัติการเกี่ยวกับธนาคารพัฒนาเอเชีย พ.ศ. ๒๕๐๙
มาตรา ๑ พระราชบัญญัตินี้เรียกว่า “พระราชบัญญัติให้อำนาจปฏิบัติการเกี่ยวกับธนาคารพัฒนาเอเชีย พ.ศ. ๒๕๐๙”
มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
มาตรา ๓ ในพระราชบัญญัตินี้ “ธนาคาร” หมายความว่า ธนาคารพัฒนาเอเชียซึ่งตั้งขึ้นตามความตกลงว่าด้วยการสถาปนาธนาคารพัฒนาเอเชีย ลงวันที่ ๔ ธันวาคม พ.ศ. ๒๕๐๘ “รัฐมนตรี” หมายความว่า รัฐมนตรีผู้รักษาการตามพระราชบัญญัตินี้
มาตรา ๔ ให้รัฐมนตรีมีอำนาจออกตั๋วสัญญาใช้เงินคลังแทนเงินตราไทย ให้แก่ธนาคารตามข้อผูกพันที่จะต้องถือปฏิบัติตามความตกลงว่าด้วยการสถาปนาธนาคารพัฒนาเอเชีย ตั๋วสัญญาใช้เงินคลังที่ออกตามวรรคหนึ่ง ต้องเป็นตั๋วชนิดเปลี่ยนมือไม่ได้ มีข้อกำหนดไม่ให้คิดดอกเบี้ย และให้ใช้เงินตามมูลค่าที่ตราไว้เมื่อได้รับทวงถาม
มาตรา ๕ เมื่อรัฐมนตรีจะออกหรือออกตั๋วสัญญาใช้เงินคลังเป็นจำนวนเท่าใด ให้ตั้งงบประมาณรายจ่ายไว้ในโอกาสแรกที่จะพึงกระทำได้ สำหรับจ่ายเมื่อได้รับทวงถามให้ใช้เงินตามตั๋วสัญญาใช้เงินคลังนั้น งบประมาณรายจ่ายที่ได้ตั้งไว้ตามวรรคหนึ่ง เมื่อได้รับอนุมัติตามกฎหมายว่าด้วยงบประมาณรายจ่ายแล้ว
ให้ตัดโอนขึ้นบัญชีเงินฝากตามกฎหมายว่าด้วยเงินคงคลังไว้ทางกระทรวงการคลังต่อไป ในกรณีที่ยังไม่ได้รับอนุมัติงบประมาณรายจ่ายหรืองบประมาณรายจ่ายที่ได้รับอนุมัติแล้วมีจำนวนไม่พอ หากจำเป็นจะต้องจ่ายเงินเมื่อได้รับทวงถามให้ใช้เงินตามตั๋วสัญญาใช้เงินคลังนั้น
ให้รัฐมนตรีมีอำนาจจ่ายเงินคงคลังตามกฎหมายว่าด้วยเงินคงคลังได้
มาตรา ๖ ให้รัฐมนตรีมีอำนาจจัดให้มีหน่วยงานเพื่อการติดต่อระหว่างประเทศไทยกับธนาคารโดยประกาศในราชกิจจานุเบกษา
มาตรา ๗ ให้ธนาคารแห่งประเทศไทยเป็นสถานที่รับฝากเงินและสินทรัพย์อื่น ๆ ของธนาคาร
มาตรา ๘ ให้รัฐมนตรีมีอำนาจทำการแทนรัฐบาลเพื่อถือเอาประโยชน์จากสมาชิกภาพในธนาคารด้วยการกู้เงินและด้วยการค้ำประกันเงินกู้จากธนาคารได้ การกู้เงินของรัฐบาลตามวรรคหนึ่ง จะเป็นผลสมบูรณ์ต่อเมื่อได้ตราเป็นพระราชบัญญัติ
มาตรา ๙ เพื่อประโยชน์ในการดำเนินงานในประเทศไทยและเพื่อให้บรรลุผลตามวัตถุประสงค์ของธนาคาร (๑) ให้ยอมรับนับถือว่าธนาคารเป็นนิติบุคคล และให้ถือว่ามีภูมิลำเนาในประเทศไทย (๒) ให้ธนาคารได้รับความคุ้มกันจากกระบวนการทางกฎหมายไม่ว่าในรูปใด ทั้งนี้ เว้นแต่ในกรณีที่มูลคดีเกิดขึ้นเกี่ยวกับการกู้เงิน
การค้ำประกันเงินกู้ หรือการซื้อหรือขายหลักทรัพย์ของธนาคาร ธนาคารอาจถูกฟ้องร้องในศาลซึ่งมีอำนาจพิจารณาคดีได้ กรณีจะเป็นประการใดก็ตาม ทรัพย์สินและสินทรัพย์ของธนาคารไม่ว่าอยู่ ณ ที่ใด และผู้ใดยึดถือไว้ให้ได้รับความคุ้มกันจากการยึด การอายัด และการบังคับคดีในรูปใด ๆ
ก่อนที่ศาลจะได้พิพากษาจนถึงที่สุดให้ธนาคารแพ้คดี (๓) ทรัพย์สินและสินทรัพย์ของธนาคารไม่ว่าอยู่ ณ ที่ใดและผู้ใดยึดถือไว้ และบรรณสารตลอดจนเอกสารของธนาคารหรือที่ธนาคารยึดถือไว้ไม่ว่าอยู่ ณ ที่ใด ให้ได้รับความคุ้มกันจากการค้น การเรียกเกณฑ์ การริบ การเวนคืน การยึดหรืออายัดในรูปอื่นใด
ไม่ว่าจะเป็นการกระทำทางบริหาร หรือทางนิติบัญญัติ (๔) ให้ทรัพย์สินและสินทรัพย์ทั้งปวงของธนาคารได้รับยกเว้นจากข้อกำกัด ข้อบังคับ การควบคุม และคำสั่งพักชำระหนี้ชั่วคราวในรูปใด ๆ ทั้งนี้ เพียงเท่าที่จำเป็นแก่การดำเนินงานตามวัตถุประสงค์และตามหน้าที่ของธนาคารให้บรรลุผลเท่านั้น (๕) ให้ธนาคาร ทรัพย์สิน
สินทรัพย์ รายได้ และการดำเนินธุรกิจของธนาคารได้รับยกเว้นจากภาษีและอากรศุลกากรทั้งปวง (๖) ให้ผู้ว่าการ ผู้ว่าการสำรอง กรรมการ กรรมการสำรอง พนักงาน และลูกจ้างของธนาคาร รวมทั้งผู้เชี่ยวชาญซึ่งปฏิบัติงานของธนาคารได้รับเอกสิทธิและความคุ้มกันในประเทศไทย ดังต่อไปนี้ (ก)
ได้รับความคุ้มกันจากกระบวนการทางกฎหมายในการปฏิบัติงานตามหน้าที่ เว้นแต่ธนาคารจะสละความคุ้มกันนั้น (ข) ได้รับยกเว้นจากข้อกำกัดเกี่ยวกับการเข้าเมือง การจดทะเบียนคนต่างด้าว และการเกณฑ์ทหาร
และได้รับความสะดวกในการแลกเปลี่ยนเงินตราต่างประเทศเช่นเดียวกับบุคคลในฐานะเทียบเท่าขององค์การสหประชาชาติและทบวงการชำนัญพิเศษแห่งสหประชาชาติ แต่ทั้งนี้ นอกจากผู้ซึ่งมีสัญชาติไทย (ค) ได้รับความสะดวกในการเดินทางเช่นเดียวกับบุคคลในฐานะเทียบเท่าขององค์การสหประชาชาติและทบวงการชำนัญพิเศษแห่งสหประชาชาติ (ง)
ได้รับยกเว้นการเสียภาษีเงินได้จากเงินได้ที่ได้รับจากธนาคาร
มาตรา ๑๐ ให้รัฐมนตรีว่าการกระทรวงการคลังรักษาการตามพระราชบัญญัตินี้